Po prezidentskich wólbach w Běłoruskej a raznych demonstracijach přećiwo Aleksanderej Lukašenkej je nimale lěto zašło. Kraj pak wostawa we wizěru zjawnych medijow, a to hłownje w Němskej, Pólskej, Litawskej, hač do najwyšich gremijow w Brüsselu, OSZE a hač do hłowneho sydła UNO w New Yorku. Nětko knježi nowa rozhorjenosć nawala ćěkancow na běłorusko-pólsku hranicu dla, kotřiž spytaja so přez nju na teritorij Europskeje unije předrěć. Za tym tči běłoruski „mócnar“ Lukašenko. Spochi so wospjetowaše, zo wjedźe Lukašenko hybridnu wójnu přećiwo EU a zo ma Němska wšitke srědki přećiwo tomu zasadźeć. Lukašenko da tysacy ćěkancow nastupić, zo by sej z tutej žiwej masu wunuzował legitimaciju jako prezident a tak připóznaće Europskeje unije za prawosć poslednich prezidentskich wólbow w Běłoruskej. Žada sej, zo ma EU sankcije přećiwo Běłoruskej cofnyć.
szl_Latn